CELEX: 32020D1131
Language: hu
Date: 2020-07-30 00:00:00
Title: A Tanács (KKBP) 2020/1131 határozata (2020. július 30.) az Európai Unió közép-afrikai köztársasági tanácsadó KBVP-missziójának (EUAM RCA) elindításáról

31.7.2020   
               
               
                  HU
               
               
                  Az Európai Unió Hivatalos Lapja
               
               
                  L 247/16
               
            
         A TANÁCS (KKBP) 2020/1131 HATÁROZATA
         (2020. július 30.)
         az Európai Unió közép-afrikai köztársasági tanácsadó KBVP-missziójának (EUAM RCA) elindításáról
         AZ EURÓPAI UNIÓ TANÁCSA,
         tekintettel az Európai Unióról szóló szerződésre és különösen annak 42. cikke (4) bekezdésére és 43. cikke (2) bekezdésére,
         tekintettel az Európai Unió közép-afrikai köztársasági tanácsadó KBVP-missziójáról (EUAM RCA) szóló, 2019. december 9-i (KKBP) 2019/2110 tanácsi határozatra (1),
         tekintettel az Unió külügyi és biztonságpolitikai főképviselőjének javaslatára,
         mivel:
         
                     (1)
                  
                  
                     A Tanács 2019. december 9-én elfogadta az Európai Unió közép-afrikai köztársasági tanácsadó KBVP-missziójáról (EUAM RCA) szóló (KKBP) 2019/2110 határozatot.
                  
               
                     (2)
                  
                  
                     A Politikai és Biztonsági Bizottság (PBB) 2020. június 18-án megállapodott arról, hogy jóvá kell hagyni az EUAM RCA műveleti tervét (OPLAN).
                  
               
                     (3)
                  
                  
                     A polgári műveleti parancsnok ajánlását és az EUAM RCA kezdeti műveleti képességének elérését követően a missziót 2020. augusztus 9-én, kétéves időszakra el kell indítani.
                  
               
                     (4)
                  
                  
                     A (KKBP) 2019/2110 határozat 7 100 000 EUR pénzügyi referenciaösszegről rendelkezett az EUAM RCA-val kapcsolatos kiadásoknak az említett határozat hatálybalépését követő első hat hónapban történő fedezése céljából. A (KKBP) 2020/664 tanácsi határozat (2)2020. augusztus 8-ig meghosszabbította a pénzügyi referenciaösszeg érvényességét. Egy további, a misszió elindításától 2022. augusztus 8-ig tartó időszakot fedező referenciaösszegről kell rendelkezni.
                  
               
                     (5)
                  
                  
                     Az EUAM RCA-nak rendelkeznie kell egy projektegységgel projektek meghatározása és végrehajtása céljából az EUAM RCA-hoz kapcsolódó területeken és annak célkitűzéseit támogatva.
                  
               
                     (6)
                  
                  
                     A (KKBP) 2019/2110 határozatot ezért ennek megfelelően módosítani kell.
                  
               
                     (7)
                  
                  
                     Az EUAM RCA végrehajtására olyan helyzetben kerül sor, amely rosszabbodhat és akadályozhatja az Unió külső fellépése tekintetében az Európai Unióról szóló szerződés 21. cikkében meghatározott célkitűzések elérését,
                  
               ELFOGADTA EZT A HATÁROZATOT:
         
            1. cikk
            A Tanács jóváhagyja az EUAM RCA műveleti tervét.
         
         
            2. cikk
            Az EUAM RCA 2020. augusztus 9-én indul el.
         
         
            3. cikk
            Az EUAM RCA polgári műveleti parancsnoka felhatalmazást kap arra, hogy azonnali hatállyal megkezdje a misszió végrehajtását.
         
         
            4. cikk
            A (KKBP) 2019/2110 határozat a következőképpen módosul:
            
                        1.
                     
                     
                        A 13. cikk (1) bekezdésének helyébe a következő szöveg lép:
                        
                           „(1)   Az EUAM RCA-val kapcsolatos kiadások fedezésére szolgáló pénzügyi referenciaösszeg a 2019. december 9-től 2022. augusztus 8-ig tartó időszakra 30 352 481,10 EUR. Az ezt követő időszakok tekintetében előirányzandó pénzügyi referenciaösszegről a Tanács dönt.”
                        
                     
                  
                        2.
                     
                     
                        A szöveg a következő cikkel egészül ki:
                        
                           „13a. cikk
                           Projektegység
                           
                              (1)   A projektek meghatározása és végrehajtása céljából az EUAM RCA-nak projektegységgel kell rendelkeznie. Az EUAM RCA-nak adott esetben elő kell segítenie az olyan projekteket, és azokra vonatkozóan tanácsadást kell nyújtania, amelyeket a tagállamok és harmadik államok saját hatáskörben hajtanak végre az EUAM RCA-hoz kapcsolódó területeken és a célkitűzéseit támogatva.
                           
                           
                              (2)   A (3) bekezdésre is figyelemmel, az EUAM RCA-t fel kell hatalmazni arra, hogy az EUAM RCA egyéb tevékenységeit következetes módon kiegészítőként azonosított projektek végrehajtása céljából igénybe vegye a tagállamok vagy harmadik államok pénzügyi hozzájárulásait, amennyiben a projekt:
                              
                                          a)
                                       
                                       
                                          szerepel az e határozathoz kapcsolódó pénzügyi kimutatásban; vagy
                                       
                                    
                                          b)
                                       
                                       
                                          az EUAM RCA megbízatása során bekerül a pénzügyi kimutatásba a misszióvezető kérésére történő módosítás révén.
                                       
                                    Az EUAM RCA megállapodást köt a hozzájáruló államokkal, amely rendelkezik különösen az ezen államok által rendelkezésre bocsátott pénzeszközök felhasználása során az EUAM RCA által elkövetett tettek vagy mulasztások eredményeként okozott károkra vonatkozó, harmadik felek részéről felmerülő bármely panasz kezelésére szolgáló konkrét eljárásokról. Az említett államok által rendelkezésre bocsátott pénzeszközök felhasználása során az EUAM RCA által elkövetett tettekért vagy mulasztásokért való felelősséget a hozzájáruló államok semmilyen körülmények között nem háríthatják az Unióra vagy a főképviselőre.
                           
                           
                              (3)   A projektegység számára harmadik államok által biztosított pénzügyi hozzájárulásokra a PBB általi elfogadás alapján kerülhet sor.”
                           
                        
                     
                  
         
            5. cikk
            Ez a határozat az elfogadásának napján lép hatályba.
         
         
            Kelt Brüsszelben, 2020. július 30-án.
            
               
                  a Tanács részéről
               
               
                  az elnök
               
               M. ROTH
            
         
         
            (1)  HL L 318., 2019.12.10., 141. o.
         
         
            (2)  A Tanács (KKBP) 2020/664 határozata (2020. május 18.) az Európai Unió közép-afrikai köztársasági tanácsadó KBVP-missziójáról (EUAM RCA) szóló (KKBP) 2019/2110 határozat módosításáról (HL L 157., 2020.5.19., 3. o.).